9. การควบคุมภายใน 

คณะกรรมการบริษัทฯ ให้ความสำคัญต่อระบบการควบคุมภายในที่มีประสิทธิภาพและเพียงพอ
เพื่อป้องกันหรือลดความเสี่ยงที่จะเกิดขึ้น โดยจัดให้มีระบบการควบคุมภายในที่ครอบคลุมทุกด้าน
ทั้งด้านการเงิน การดำเนินงาน และการกำกับดูแลการปฏิบัติงาน
จึงได้แต่งตั้งคณะกรรมการตรวจสอบที่มีคุณสมบัติตามกฎหมายว่าด้วยหลักทรัพย์และตลาดหลักทรัพย์
พร้อมมอบหมายให้ผู้จัดการสำนักตรวจสอบภายในเป็นเลขานุการคณะกรรมการตรวจสอบ
คณะกรรมการตรวจสอบมีหน้าที่สอบทานให้บริษัทฯ
มีระบบการควบคุมภายในและการตรวจสอบภายในที่มีประสิทธิผล เหมาะสมกับการดำเนินธุรกิจ
โดยสำนักตรวจสอบภายในรับผิดชอบในการตรวจสอบและประเมินความเพียงพอและประสิทธิผลของระบบควบคุมภายในของทุกกระบวนการหลักทางธุรกิจของบริษัทฯ
สอบทานความถูกต้องและครบถ้วนของข้อมูลที่เกี่ยวกับรายงานทางการเงิน
ประเมินระดับคุณภาพของการควบคุมการปฏิบัติงานภายในหน่วยงานต่างๆ
ตลอดจนให้คำแนะนำแก่ผู้บริหารหน่วยงานให้สามารถปฏิบัติงานได้อย่างมีประสิทธิผล
เพื่อให้มีการควบคุมภายในที่มีประสิทธิภาพยิ่งขึ้น
โดยใช้เกณฑ์องค์ประกอบการควบคุมภายในตามมาตรฐานสากล ( The Committee of
Sponsoring Organization of the Treadway Commission , COSO ) ซึ่งประกอบด้วย
5 ประการ ดังนี้

1. ด้านสภาพแวดล้อมการควบคุม

บริษัทฯ มีการพิจารณากำหนดวิสัยทัศน์ พันธกิจ กลยุทธ์ แผนงาน และเป้าหมาย
เพื่อเป็นแนวทางในการบริหารและควบคุมให้บรรลุเป้าหมายตามที่กำหนด มีการจัดโครงสร้างองค์กร
ที่แบ่งแยกหน้าที่ความรับผิดชอบของแต่ละหน่วยงานอย่างชัดเจน มีการจัดทำใบพรรณนาหน้าที่งาน
ซึ่งกำหนดรายละเอียดหน้าที่ความรับผิดชอบและคุณสมบัติของผู้ปฏิบัติงานครบถ้วน
มีการพัฒนาความรู้ความสามารถของพนักงานอยู่เสมอ
มีระบบการควบคุมภายในที่เหมาะสมและเพียงพอ
โดยมีการรายงานผลการปฏิบัติงานต่อคณะกรรมการบริษัทฯ อย่างสม่ำเสมอ

คณะกรรมการบริษัทฯ ได้กำหนดนโยบายการกำกับดูแลกิจการที่ดี เพื่อใช้เป็นกรอบในการบริหารงาน
ที่โปร่งใส ซื่อสัตย์สุจริต และมีจรรยาบรรณของกรรมการ ผู้บริหาร และพนักงาน
โดยเชื่อมั่นว่าจะทำให้เกิดความเจริญเติบโตที่ยั่งยืน และสร้างมูลค่าเพิ่มให้กับผู้ถือหุ้นในระยะยาว

2. ด้านการบริหารความเสี่ยง

บริษัทฯ ได้จัดตั้งคณะกรรมการบริหารความเสี่ยง ซึ่งมีผู้จัดการใหญ่เป็นประธาน
และผู้บริหารในฝ่ายต่างๆ เป็นกรรมการ
ทำหน้าที่ประเมินและวิเคราะห์ความเสี่ยงที่อาจมีผลกระทบต่อการดำเนินธุรกิจของบริษัทฯ
รวมทั้งอนุมัติแผนและ0มาตรการจัดการความเสี่ยง
ตลอดจนประเมินประสิทธิภาพของการบริหารความเสี่ยงและรายงานให้คณะกรรมการตรวจสอบและคณะกรรมการบริษัทฯ
ทราบ โดยมีการติดตามผลการดำเนินงานตามแผนจัดการความเสี่ยงของหน่วยงานต่างๆ
อย่างสม่ำเสมอ รวมทั้งทบทวนแผนและมาตรการจัดการความเสี่ยง
ให้สอดคล้องกับปัจจัยความเสี่ยงทั้งภายในและภายนอกที่มีการเปลี่ยนแปลง

3. ด้านกิจกรรมควบคุม

บริษัทฯ ได้กำหนดนโยบาย ไว้เป็นแนวทางในการปฏิบัติงาน มีการจัดทำแผนงาน ตัวชี้วัดผลงาน
และงบประมาณประจำปี สำหรับหน่วยงานต่างๆ
เพื่อให้มั่นใจว่าการปฏิบัติงานจะเป็นไปอย่างมีประสิทธิภาพ และบรรลุตามเป้าหมายที่ตั้งไว้
รวมทั้งระเบียบปฏิบัติงาน
ระเบียบอำนาจอนุมัติและสั่งการของผู้บริหารทุกฝ่ายและทุกระดับไว้อย่างชัดเจนและเป็นลายลักษณ์อักษร
โดยมีการปรับปรุงให้สอดคล้องกับการปฏิบัติอยู่เสมอ เพื่อให้การปฏิบัติงานเป็นไปอย่างเหมาะสม
โปร่งใส และมีความคล่องตัว กรณีที่มีการทำธุรกรรมกับบุคคลที่เกี่ยวข้องกับบริษัทฯ
อันอาจนำมาซึ่งความขัดแย้งทางผลประโยชน์
ธุรกรรมที่เกิดขึ้นจะต้องผ่านขั้นตอนการปฏิบัติตามระเบียบ และข้อกำหนดต่างๆ ที่เกี่ยวข้อง
เสมือนกระทำกับบุคคลภายนอก และถูกต้องตามกฎหมาย

โดยในปี 2552 บริษัทฯ
ได้มีการปรับปรุงอำนาจอนุมัติดำเนินการของฝ่ายบริหารแต่ละระดับให้เหมาะสมกับสถานการณ์ปัจจุบัน
โดยกำหนดให้ใช้ตั้งแต่วันที่ 1 มกราคม 2553

4. ด้านระบบสารสนเทศและการสื่อสารข้อมูล

บริษัทฯ ได้จัดให้มีระบบข้อมูลและช่องทางการสื่อสารทั้งภายในและภายนอกองค์กร
โดยทุกฝ่ายที่เกี่ยวข้องสามารถรับข้อมูลสารสนเทศได้อย่างครบถ้วน ถูกต้อง ทันเวลา และเพียงพอ
สำหรับใช้ในการปฏิบัติงาน และประกอบการตัดสินใจ มีการประชุมคณะกรรมการบริษัทฯ
และประชุมฝ่ายบริหาร ติดประกาศ เพื่อถ่ายทอดนโยบาย
ทิศทางในการบริหารงานและข้อมูลที่จำเป็นในการปฏิบัติงานแก่ผู้มีหน้าที่เกี่ยวข้อง อย่างสม่ำเสมอ
บริษัทฯ มีการนำระบบงาน SAP เข้ามาใช้ในการบันทึกข้อมูลและประมวลผลการปฏิบัติงาน
รวมทั้งใช้ซอฟต์แวร์ Business Objects ในการรายงานผล ซึ่งทำให้พนักงานปฏิบัติงานได้สะดวก
และมีประสิทธิภาพมากขึ้น ตลอดจนผู้บริหารมีข้อมูลที่เพียงพอ และสามารถใช้วิเคราะห์
เพื่อประกอบการตัดสินใจได้รวดเร็ว ทั้งนี้ พนักงานจะได้รับข้อมูลข่าวสารผ่านระบบ Intranet
ส่วนบุคคลภายนอกสามารถรับรู้ข้อมูลผ่านทางเว็บไซต์ ของบริษัทฯ www.crownseal.co.th
ซึ่งได้ผ่านการพิจารณาความถูกต้อง ครบถ้วน จากหน่วยงานที่ได้รับมอบหมาย
หรือรับผิดชอบข้อมูลในส่วนนั้นๆ แล้ว

5. การติดตามและประเมินผล

บริษัทฯ ได้จัดตั้งสำนักตรวจสอบภายในขึ้น เพื่อทำหน้าที่สอบทานและประเมินกระบวนการต่างๆ
ตลอดจนรายงานผลการตรวจสอบ พร้อมให้คำแนะนำเพื่อปรับปรุงงานให้มีประสิทธิภาพมากขึ้น
ติดตามผลการปรับปรุงแก้ไขตามข้อเสนอแนะ รวมทั้งประเมินผลระบบควบคุมภายใน
เพื่อให้มีความเหมาะสมกับสภาพแวดล้อมที่เปลี่ยนแปลงไป
และรายงานต่อคณะกรรมการตรวจสอบเป็นประจำทุกไตรมาส

นอกจากนี้ บริษัทฯ มีการจัดประชุมฝ่ายบริหารเป็นประจำทุกเดือน และได้นำระบบ KPI
มาใช้ในการติดตามผลการบริหารงานและปฏิบัติงานของพนักงานทุกระดับ
เพื่อให้มั่นใจว่าได้ดำเนินงานเป็นไปตามเป้าหมายและแผนงานที่กำหนดไว้
โดยจะรายงานให้ที่ประชุมคณะกรรมการบริษัทฯ ทราบอย่างสม่ำเสมอ
หากผลการดำเนินงานแตกต่างไปจากเป้าหมาย ที่ประชุมฯ
จะซักถามและมอบหมายให้ฝ่ายบริหารไปดำเนินการแก้ไขและนำมารายงานให้คณะกรรมการบริษัทฯ
ทราบในการประชุมครั้งต่อไป

ในปี 2553 คณะกรรมการตรวจสอบได้จัดให้มีการประชุมรวม 4 ครั้ง
มีการพิจารณาสอบทานรายงานทางการเงินรายไตรมาสและรายงานทางการเงินประจำปี 2553
รวมทั้งการเปิดเผยข้อมูลทางการเงิน มีความเห็นว่ารายงานทางการเงินของบริษัทฯ
มีความถูกต้องตามหลักการบัญชีรับรองทั่วไป และมีการเปิดเผยข้อมูลที่เพียงพอ
การสอบทานรายงานผลการตรวจสอบภายใน
และติดตามผลการดำเนินงานของฝ่ายบริหารตามรายงานของคณะกรรมการตรวจสอบ
ตลอดจนให้ข้อสังเกตและข้อเสนอแนะที่เป็นประโยชน์ต่อการบริหารงานของบริษัทฯ
การพิจารณาและให้ความเห็นเกี่ยวกับการทำรายการที่เกี่ยวโยงกัน
การพิจารณาและอนุมัติแผนการตรวจสอบภายในประจำปี 2554
การคัดเลือกผู้สอบบัญชีและค่าธรรมเนียมการสอบบัญชีประจำปีของบริษัทฯ